text: Fredericia Teater endnu en gang med underskud
  24 april 2015 kl. 18.01
  Trods stor succes med musicalen Den Lille Havfrue kommer Fredericia Teater ud af 2014 med millionunderskud. Årsregnskabet viser et minus på 5,3 mio. kroner, og dermed har teatret en negativ egenkapital på 20 mio. kr.
  Planen har ellers været et regnskab uden minus på 2014-bundlinjen, men bestyrelsesformand Anders Østergaard har tidligere sagt, at det vil blive svært at nå, det skriver Fredericia Dagblad fredag.
  De fleste af de 20 mio. kr. består af lån fra Fredericia Kommune, og teatret har ikke pengene at betale tilbage med.
  Den nye bestyrelse, som tiltrådte i 2014, lover at have en plan for at vende underskuddet til overskud inden udgangen af 2015.
  En af ideerne er at finde sponsorer, skriver Fredericia Dagblad.
  